## Uredba o visini naknade za obvezne veterinarsko-zdravstvene preglede u prometu preko granice Republike Hrvatske

### NN 77/1999 (21.7.1999.), Uredba o visini naknade za obvezne veterinarsko-zdravstvene preglede u prometu preko granice Republike Hrvatske

# VLADA REPUBLIKE HRVATSKE

Na temelju članka 108. stavka 1. točke 1. Zakona o veterinarstvu ("Narodne
novine", broj 70/97), Vlada Republike Hrvatske je na sjednici održanoj
15. srpnja 1999. godine, donijela

## **UREDBU**

### **O VISINI NAKNADE ZA OBVEZNE VETERINARSKO-ZDRAVSTVENE PREGLEDE U PROMETU PREKO GRANICE REPUBLIKE HRVATSKE**

Članak 1.

Za obvezni veterinarsko-zdravstveni pregled na graničnim prijelazima,
pri izvozu, uvozu i provozu pošiljaka životinja, proizvoda životinjskog
podrijetla, otpadne animalne tvari namijenjene utilizaciji, sjemena za
umjetno osjemenjivanje i oplođenih jajnih stanica te drugih predmeta kojima
se može prenijeti zarazna bolest, plaća se naknada.

1. Visina naknade za vagonske, brodske, kontejnerske i zrakoplovne pošiljke
iznosi:

a) za pošiljke kopitara i papkara u prijevoznom sredstvu:

- pri izvozu, do 10 tona neto-mase - 40,00 kuna, te za svaku sljedeću
započetu tonu - 6,00 kuna,

- pri uvozu, do 10 tona neto-mase - 60,00 kuna, te za svaku sljedeću
započetu tonu - 15,00 kuna,

- u provozu, do 10 tona neto-mase - 60,00 kuna, te za svaku sljedeću
započetu tonu - 10,00 kuna;

b) za pošiljke peradi, ptica, zečeva, kunića i divljači te majmuna za
laboratorijske preglede u prijevoznom sredstvu:

- pri izvozu, do 50 tona neto-mase - 40,00 kuna, te za svaku sljedeću
započetu tonu - 6,00 kuna,

- pri uvozu, do 5 tona neto-mase - 60,00 kuna, te za svaku sljedeću
započetu tonu - 15,00 kuna,

- u provozu, do 5 tona neto-mase - 60,00 kuna, te za svaku sljedeću
započetu tonu - 10,00 kuna;

c) za pošiljke jednodnevne peradi (pilića, purića, guščića, pačića i
dr.) u prijevoznom sredstvu:

- pri izvozu, do 10.000 komada - 40,00 kuna, te za svakih sljedećih
započetih 1.000 komada - 4,00 kune,

- pri uvozu, do 10.000 komada - 60,00 kuna, te za svakih sljedećih započetih
1.000 komada - 15,00 kuna,

- u provozu, do 10.000 komada - 60,00 kuna, te za svakih sljedećih započetih
1.000 komada - 10,00 kuna;

d) za pošiljke mesa u prijevoznom sredstvu:

- pri izvozu, do 10 tona neto-mase - 55,00 kuna, te za svaku sljedeću
započetu tonu - 8,00 kuna,

- pri uvozu, do 10 tona neto-mase - 80,00 kuna, te za svaku sljedeću
započetu tonu - 8,00 kuna,

- u provozu, do 10 tona neto-mase - 60,00 kuna, te za svaku sljedeću
započetu tonu - 10,00 kuna;

e) za pošiljke mesnih proizvoda: masti, mlijeka i mliječnih proizvoda;
jaja i proizvoda od jaja; sjemena za umjetno osjemenjivanje i oplođenih
jajnih stanica; pošiljke riba; pčela i pčelinjih proizvoda; dudovih svilaca;
žaba, puževa, školjki, kornjača te drugih gmazova i mekušaca i svih njihovih
proizvoda; pošiljke loja, tehničke masti životinjskog podrijetla; brašna
životinjskog podrijetla (mesnoga, mesno-koštanog, krvnog, ribljeg brašna,
brašna od perja i dr.); pošiljke životinjske hrane koje sadrže proizvode
životinjskog podrijetla; pošiljke kože, kosti, vune, dlaka, čekinja, grive,
repova, rogova, kopita, papaka, životinjskih unutarnjih organa te životinjske
tjelesne tekućine u prijevoznom sredstvu:

- pri izvozu, do 10 tona neto-mase - 40,00 kuna, te za svaku sljedeću
započetu tonu - 6,00 kuna,

- pri uvozu, do 10 tona neto-mase - 80,00 kuna, te za svaku sljedeću
započetu tonu - 15,00 kuna,

- u provozu, do 10 tona neto-mase - 60,00 kuna, te za svaku sljedeću
započetu tonu - 10,00 kuna.

2. Visina naknade za denčane pošiljke iznosi:

a) za svako grlo krupne životinje, odnosno za svakih započetih 10 komada
sitnih životinja, odnosno 50 komada peradi ili ptica:

- pri izvozu i uvozu - 20,00 kuna,

- u provozu - 80,00 kuna;

b) za pošiljke iz članka 1., podtočke 1. e) ove Uredbe:

- pri izvozu i uvozu, do tri koleta - 20,00 kuna, te za svako sljedeće
koleto - 6,00 kuna.

Ukupna naknada za denčanu pošiljku ne može iznositi više od visine naknade
za istu vrstu pošiljke ako se otprema kao vagonska, kamionska, brodska,
kontejnerska ili zrakoplovna.

Za životinje koje se provoze preko granice Republike Hrvatske plaća
se naknadu u iznosu propisanom za denčane pošiljke.

3. Naknada za pse, mačke, majmune i ostale životinje za društvo, osim
životinja koje pripadaju cirkusu, po komadu, odnosno pošiljci, iznosi:

- pri izvozu - 20,00 kuna,

- pri uvozu - 30,00 kuna,

- pri provozu - 30,00 kuna.

Naknada za životinje koje pripadaju cirkusu najplaćuje se prema odredbama
podtočke 1. i 2. ovog članka.

Članak 2.

Naknada za veterinarsko-zdravstveni pregled pošiljaka u provozu, iz
članka 1., podtočke 1. do 3. ove Uredbe, plaća se na graničnom prijelazu
preko kojeg je pošiljka uvezena u Republiku Hrvatsku.

Članak 3.

Naknada za veterinarsko-zdravstveni pregled pošiljaka u provozu, koje
se pretovaruju u hrvatskim pomorskim i zrakoplovnim lukama, određuje se
u visini naknada propisanim člankom 1., podtočkama 1. do 3. ove Uredbe,
uvećanim za 50%.

Članak 4.

Ako izvoznik, uvoznik, ili vozar pravovremeno ne pripremi pošiljku za
veterinarsko-zdravstveni pregled, a pozove graničnog inspektora da pregleda
pošiljku te inspektor iziđe na mjesto pregleda u određeno vrijeme, izvoznik,
odnosno uvoznik ili vozar dužni su za njegov izlazak platiti dangubu -
u iznosu od 40,00 kuna po satu čekanja.

Članak 5.

Naknada za veterinarsko-zdravstveni pregled pošiljaka iz članka 1.,
podtočke 1 do 3. ove Uredbe, koji se obavlja tijekom noći, u dane državnih
blagdana ili u neradne dane, povećava se za 50% u odnosu na propisanu.

Pod noćnim radom smatra se rad koji se obavlja između 22.00 sata i 6.00
sati idućeg dana.

Članak 6.

Sredstva naknada za obvezne veterinarsko-zdravstvene preglede u prometu
preko granice Republike Hrvatske, prihod su državnog proračuna Republike
Hrvatske.

Članak 7.

Danom stupanja na snagu ove Uredbe prestaje važiti Odluka o visini naknade
za obvezne veterinarsko-sanitarne preglede u prometu preko granice Republike
Hrvatske ("Narodne novine", broj 63/94).

Članak 8.

Ova Uredba stupa na snagu osmog dana od dana objave u "Narodnim novinama".

Klasa: 322-01/99-01/01
Urbroj: 5030116-99-1
Zagreb, 15. srpnja 1999.

Predsjednik
**mr. Zlatko Mateša,** v. r.

Uredba, NN 77/1999-1370